Folketing
2006-01-12

Autorisation af sundhedspersoner har en stor betydning for det enkelte områdes gennemsigtighed, og der skal naturligvis stilles nogle skrappe krav i forbindelse med autorisationen, så vi sikrer, at den, der får den, virkelig også har den viden og de kompetencer, der forventes inden for det pågældende område. Derudover er det efter vores opfattelse vigtigt, at Sundhedsstyrelsen har et godt grundlag for at gribe ind, hvis den autoriserede sundhedsperson er til fare for andre mennesker, uanset om det skyldes vedkommendes fysiske tilstand, sygdom, misbrug eller grov forsømmelse i forbindelse med arbejdet. Begge dele skulle meget gerne være med til at give den tryghed, som vi synes at den enkelte borger skal have. Vi Konservative er også generelt positivt indstillet over for de konkrete ændringer, som forslaget indeholder. Vi er især glade for den skærpelse, der finder sted inden for området vedrørende kosmetisk behandling, hvor der ikke hidtil har været nogle regler for, hvilke læger der måtte udføre kosmetiske operationer.